פרשת ויצא

**חידושים לשולחן השבת**

**"והנה מלאכי אלוקים עולים ויורדים בו"**

שאל הרב "מים עמוקים" זצ"ל חברו של ה"אור החיים" הקדוש זצ"ל: הלא מלאכי עליון יורדים תחילה לעולמנו ולאחר מכן עולים ולמה נאמר "עולים" ואחר כך "יורדים"? ותירץ על כך דברי המשנה שהעושה מצווה קונה לו פרקליט אחד ובורא לעצמו מלאך טוב שיעלה למרום להמליץ עליו טובה ואחר כך יורד להגן עליו מכל רעה (מעיין השבוע).

**"והנה מלאכי אלוקים עולים ויורדים בו"**

פרש הגאון רבי יעקב סופר זצ"ל בעל "עץ החיים": חז"ל גילו לנו כי לכל אומה יש שר ברקיע וכאשר השר עולה ומתרוממת מעלתו דורך כוכבה של אותה אומה אבל ישראל אין להם שר משלהם וה' לבדו הוא מלכם על כך חלם יעקב כי ה' "ניצב עליו" שייך הוא לה' לבדו ואם כן כיצד יתכן שניתן לאומות העולם הכוח לשלוט על עם ישראל? התשובה היא: "מלאכי אלוקים עולים ויורדים בו" - עם ישראל הוא הגורם לכך! ובחטאיו נותן עוז ותעצומות בגויים חלילה, ובשובו בתשובה ניטל מהם כוחם! (מעיין השבוע).

**"והנה ה' ניצב עליו"**

כתב ה"אור החיים" הקדוש זצ"ל: "והנה ה' ניצב עליו" בפשוטו בראש אותו סולם אך הכוונה גם לומר שה' ניצב **עליו** על יעקב אבינו עליו השלום כי האבות הם מרכבה לשכינה! (מעיין השבוע)

**"ואולם לוז שם העיר בראשונה"**

נשאלת השאלה: לשם מה מספרת התורה הקדושה שלבית אל קראו לוז? וביאר רבנו הרלב"ג זצ"ל: ביקשה התורה ללמדנו את מידת ההסתפקות במועט במקום להצטרך לטובת הבריות- למרות שהייתה שם עיר סמוכה ושמה לוז – יעקב אבינו לבקש אכסניה מרווחת אלא שכב במקומו ושם אבן למראשותיו....

**סיפור לפרשת השבוע**

"וַיָּגֶל אֶת הָאֶבֶן מֵעַל פִּי הַבְּאֵר" (בראשית כט, י)

יַאנֶק הָיָה גִּבּוֹר גָּדוֹל. פְּעָמִים רַבּוֹת הָיָה מַרְאֶה לְכֻלָּם אֶת הַגְּבוּרָה שֶׁלּוֹ – אֵיךְ הוּא מַצְלִיחַ לִשְׁבֹּר בַּרְזְלִּים, לְטַפֵּס עַל עֵצִים וְלִסְחֹב אֲבָנִים כְּבֵדוֹת מְאֹד. אוּלָם, הָיוּ אֲנָשִׁים שֶׁקִּנְּאוּ בּוֹ. יוֹם אֶחָד הֶחְלִיטוּ אֲנָשִׁים אֵלֶּה לְהַכְשִׁיל אֶת יַאנֶק וְלִגְרֹם לוֹ בּוּשׁוֹת. מֶה עָשׂוּ? הֵם לָקְחוּ מוֹט בַּרְזֶל חָלוּל וְהִכְנִיסוּ לְתוֹכוֹ הַרְבֵּה אֲבָנִים חֲזָקוֹת. "נוּ, יַאנֶק", הֵם קָרְאוּ, "נִרְאֶה אוֹתְךָ שׁוֹבֵר אֶת הַמּוֹט הַזֶּה. תַּרְאֶה אֶת הַגְּבוּרָה שֶׁלְּךָ, יַאנֶק".

אֲנָשִׁים רַבִּים עָמְדוּ מִסָּבִיב וְהִסְתַּכְּלוּ עַל יַאנֶק. הֵם כְּבָר הִתְכּוֹנְנוּ לִפְרֹץ בִּצְחוֹק גָּדוֹל, כְּשֶׁכֻּלָּם יִרְאוּ אֵיךְ יַאנֶק מִתְאַמֵּץ וּמִתְאַמֵּץ וּמַזִּיעַ, וְלֹא מַצְלִיחַ לִשְׁבֹּר אֶת הַמּוֹט, כִּי יֵשׁ בְּתוֹכוֹ אֲבָנִים. יַאנֶק הֵבִין שֶׁבְּתוֹךְ הַמּוֹט יֵשׁ אֲבָנִים, וְיָדַע שֶׁאִם לֹא יַצְלִיחַ לִשְׁבֹּר אוֹתוֹ – כָּל הַקָּהָל הַגָּדוֹל שֶׁמִּסָּבִיב יִצְחַק עָלָיו. לָכֵן הוּא אָסַף אֶת כָּל הַכֹּחוֹת שֶׁלּוֹ, הִתְאַמֵּץ מְאֹד – וְשָׁבַר אֶת הַמּוֹט עִם הָאֲבָנִים! יַאנֶק כָּל-כָּךְ לֹא רָצָה שֶׁיִּהְיוּ לוֹ בּוּשׁוֹת, הָרָצוֹן שֶׁלּוֹ הָיָה כֹּה גָּדוֹל, עַד שֶׁזֶּה נָתַן לוֹ הֲמוֹן כֹּחַ לְהִתְגַּבֵּר עַל הַמְּשִׂימָה הַקָּשָׁה.

זֶה מַה שֶּׁמַּסְבִּיר הַסֵּפֶר "דַּרְכֵי מוּסָר": יַעֲקֹב אָבִינוּ הֶעֱבִיר אֶת הָאֶבֶן מֵעַל הַבְּאֵר כְּמוֹ מִי שֶׁמַּעֲבִיר פְּקָק מִבַּקְבּוּק. מֵאֵיפֹה הָיָה לְיַעֲקֹב אָבִינוּ כָּל-כָּךְ הַרְבֵּה כֹּחַ? הֲרֵי הוּא הִגִּיעַ אָז מֵהַיְשִׁיבָה שֶׁל שֵׁם וָעֵבֶר אַחֲרֵי שֶׁלָּמַד תּוֹרָה בְּמֶשֶׁךְ אַרְבַּע-עֶשְׂרֵה שָׁנִים, וְיָדוּעַ לָנוּ שֶׁלִּמּוּד הַתּוֹרָה מַתִּישׁ וּמַחֲלִישׁ אֶת הָאָדָם! הַהֶסְבֵּר הוּא, שֶׁיַּעֲקֹב כָּל-כָּךְ רָצָה לַעֲשׂוֹת חֶסֶד, עַד שֶׁהָרָצוֹן הַזֶּה חִזֵּק אוֹתוֹ מְאֹד מְאֹד וְנָתַן לוֹ כֹּחַ לְגַלְגֵּל אֶת הָאֶבֶן מֵעַל הַבְּאֵר. מִכָּאן נִלְמַד, שֶׁאִם אָדָם רוֹאֶה שֶׁהַיֵּצֶר הָרָע שֶׁלּוֹ חָזָק מְאֹד וְקָשֶׁה לוֹ לְנַצֵּחַ אוֹתוֹ, שֶׁיַּחְשֹׁב עַל כָּךְ שֶׁהַקָּדוֹשׁ-בָּרוּךְ-הוּא עוֹמֵד וּמִסְתַּכֵּל עָלָיו, יַחַד עִם כָּל הַמַּלְאָכִים, וּמְחַכֶּה לִרְאוֹת אֵיךְ הוּא יִתְנַהֵג. אִם לֹא יַצְלִיחַ לְהִתְגַּבֵּר עַל הַיֵּצֶר-הָרָע – יִהְיוּ לוֹ בּוּשׁוֹת גְּדוֹלוֹת. הַמַּחְשָׁבָה הַזּוֹ תְּחַזֵּק בְּתוֹכוֹ אֶת הָרָצוֹן הֶחָזָק לְהַצְלִיחַ בְּמִלְחֶמֶת הַיֵּצֶר, וְזֶה יִתֵּן לוֹ כֹּחַ לְנַצֵּחַ אֶת הַיֵּצֶר הָרָע.

**צידה לדרך:** הגנב האמתי הוא ההרגל; אין כסכנתו לאדם (רבי מנחם מנדל מקוצק).

**שבת שלום ומבורך!**